b'\n_START_ARTICLE_\nBelzebong\n_START_SECTION_\nZgodovina\n_START_PARAGRAPH_\nSkupina se je ustanovila leta 2008, leta 2009 pa je sledil prvi in doslej edini demo z naslovom Demo 2009, ki je vseboval dve pesmi. Leta 2011 so izdali svoj prvenec Sonic Scapes & Weedy Grooves s \xc5\xa1tirimi pesmimi, med drugim tudi s pesmijo Bong Thrower, ki je hitro postal prepoznavna znamka skupine. Do novembra 2018 je na portalu Youtube dosegel za metal zelo visokih milijon ogledov._NEWLINE_Leta 2013 so izdali svoj prvi EP z naslovom Dungeon Vultures, ki vsebuje eno, in sicer istoimensko pesem. Leta 2015 so izdali svoj drugi album Greenferno s \xc5\xa1tirimi pesmimi. Album je prejel ve\xc4\x8dinoma pozitivne odzive. Leta 2018 pa je sledil \xc5\xa1e tretji album z naslovom Light the Dankness, na katerem so prav tako \xc5\xa1tiri pesmi.\n_START_SECTION_\nZvrst glasbe\n_START_PARAGRAPH_\nNa zvrst glasbe, ki jo izvajajo, opozarja \xc5\xbee ime skupine. Ime Belzebong je skovanka izrazov Belcebub (ang. Belzebub) in pripomo\xc4\x8dka za u\xc5\xbeivanje marihuane, imenovan bong. Pogosto uporabljajo tudi logotipe s kozo, ki je simbol satana, pod vplivom nedovoljenih substanc._NEWLINE_Kot je zna\xc4\x8dilno za stoner metal (imenovan tudi stoner rock in stoner doom), so njihove pesmi dolge in v po\xc4\x8dasnem tempu, z mo\xc4\x8dno distorziranimi kitarami in preprostimi bobnarskimi vzorci. Posebnost predstavlja dejstvo, da je skupina instrumentalna; njihove pesmi torej ne vsebujejo nobenega petja. Prav tako so naslovi albumov in pesmi zna\xc4\x8dilno humoristi\xc4\x8dni, navadno v povezavi s kajenjem marihuane.'